title: http://risaleoku.com/oku/osmektubat/674
article: بو خصوصده قطعى و يقين درجهسندهكى قناعتمڭ بر سببى شودر كه: مشكلاتِ عظيمه ايچنده، الآية الكبرانڭ تفسيرِ أكبرى اولان يدنجى شعاعى يازمقده چوق زحمت چكديگمدن، بر قدسى تسلّى و تشويقه جدًّا چوق محتاج ايدم. شيمدىيه قدر مكرّر تجربهلرله بو گبى حالتلرمده، عنايتِ إلٰهيه إمداديمه يتيشييوردى. رسالهيى بيتيرديگم عين وقتده (هيچ خاطريمه گلمديگى حالده) بردن بو كرامتِ عَلَويهنڭ ظهورى، بنده هيچ بر شبهه بيراقمدى كه· بو دخى بنم إمداديمه گلن سائر عنايتِ إلٰهيه گبى، ربِّ رحيمڭ بر عنايتيدر. عنايت ايسه آلداتماز، حقيقتسز اولماز.
  سعيد النورسى
  سعيد النورسى